**Pajukosken tuulivoimapuisto** on Pohjois-Pohjanmaalla Ylivieskan Pajukosken metsäalueella sijaitseva tuulivoimapuisto, jossa toimii 9 tuulivoimalaitosta. Niiden kokonaiskapasiteetti on 30 megawattia ja vuosituotanto on noin 97 gigawattituntia. Tuulivoimapuiston on rakentanut ja sen omistaa Taaleritehdas ja German Reconcept GmbH. Tuulipuiston operaattori on Taaleri Energia.

Ylivieskaan ollaan toteuttamassa TM-Voiman vetämänä toinenkin tuulivoimapuisto, jonka nimi olisi Pajukosken tuulivoimapuisto 2.

Yleistä
-------

Tuulivoimapuisto sijaitsee Ylivieskan ja Sievin välisen kantatien 63 varressa noin 8 kilometriä Ylivieskan kirkolta ja 10 kilometriä Sievin kirkolta. Voimala-alue on asumatonta ja soistunutta metsäaluetta. Tuulipuiston pituus on 3,8 kilometriä, leveys 1,2 kilometriä, ja kaikki voimalaitokset sisällensä sulkevan alueen pinta-ala on 2,2 neliökilometriä. Tuulipuistoksi kaavoitetun alueen pinta-ala on 8,5 neliökilometriä.

Tuulivoimalaitokset ovat tanskalaisen Vestaksen valmistamaa V126-mallia, jonka napakorkeus on 127 metriä , tuuliturbiinin halkaisija 126 metriä, ja jonka kapasiteetti on 3,3 megawattia. Voimalat sijaitsevat 88–107 metrin korkeudella mpy.

Voimaloiden tuottama sähkö johdetaan voimala-alueen sisällä sekä alueen itäpuolella 15 kilometrin päässä sijaitsevalle Uusnivalan sähköasemalle 33 kilovoltin jännitteellä maakaapeleissa. Sieltä tuotettu sähkö nostetaan 110 kilovolttiin ja siirretään liityntäkaapelilla kantaverkkoon.

Historiaa
---------

### Suunnittelu

TM Voima Oy teki Ylivieskan kaupungille aloitteen tuulivoimapuiston osayleiskaavan laatimiseksi, jonka laatimisen tekninen lautakunta hyväksyi helmikuussa 2013. Maakunnan vaihemaakuntakaavassa on tämän voimala-alueen itäpuolella tuulivoimalaitoksille tehty varauma. Laaditun osayleiskaavan hyväksyi kaupunginhallitus joulukuussa 2013, jolloin se sai lainvoiman tammikuussa 2014. Osayleiskaavassa oli voimaloille asetettu 210 metrin enimmäiskorkeus. Osayleiskaavassa voimaloiden sijoittelu oli erilainen verrattuna toteutumaan. Siinä voimala-alueita oli kaksi, jonka erillisessä alueessa Kauhanevan lounaispuolella oli kaksi voimalaa. Toteutuneessa ratkaisussa kaikki voimalaitokset sijaitsevat Kauhanevan luoteispuolella.

Taaleritehdas perusti rahaston Taaleri Tuulitehdas II toukokuussa 2014, johon sijoitettiin vuoden aikana 84 miljoonaa euroa. Tämän rahaston varoilla rakennettiin Pajukoskelle tuulipuisto. Taaleri Energialle omistajaksi on merkitty seitsemän tuulivoimalaitosta ja rahaston suurimmalle sijoittajalle Reconceptille kaksi.

### Rakentaminen

Rakentaminen aloitettiin vuonna 2014. Elokuussa 2015 käynnistettiin ensimmäinen tuulivoimalaitos testivaiheeseen, syyskuussa niitä toimi jo seitsemän ja lokakuussa olivat kaikki toiminnassa. Syyskuun loppupuolella oli kaupunginhallitus tulossa tuulivoimapuistoon vierailulle. Tuulivoimapuisto valmistui syksyllä 2015. Sen rakennuskustannukset olivat 50 miljoonaa euroa.

Katso myös
----------

* Luettelo Suomen tuulivoimaloista

Lähteet
-------

1. 1 2 3 4 5 6  Pajukosken tuulipuisto *hsksahko.fi*.  2015. Kalajoki:  HSK Sähkö Oy. Viitattu 2.4.2024.
2. 1 2  Toiminnassa olevat & puretut voimalat (EXCEL) *tuulivoimayhdistys.fi*.  31.12.2023. Helsinki:  Suomen Tuulivoimayhdistys. Viitattu 26.1.2024.
3. 1 2 3 4 5 6 7  Pajukosken tuulivoimapuisto, Ylivieska, Suomi *peikko.fi*. Lahti:  Peikko Oy. Viitattu 2.4.2024. (englanniksi)
4. 1 2 3 4 5  Pajukoski, Ylivieska (sijainti maastokartalla) *Karttapaikka*. Helsinki:  Maanmittauslaitos. Viitattu 26.1.2024.
5. 1 2 3  Pajukoski *www.thewindpower.net*.  10.3.2024. Ranska:  The Wind Power. Viitattu 26.1.2024. (englanniksi)
6. 1 2  Vestas V126/3300 *www.thewindpower.net*.  24.6.2023. Ranska:  The Wind Power. Viitattu 26.1.2024. (englanniksi)
7. ↑  Pajukoski 2 *ox2.com*. Helsinki:  OX2 Suomi. Viitattu 2.4.2024.
8. 1 2 3  Pajukosken tuulivoimapuiston osayleiskaavan kaavaselostus (PDF) (s. 1, 5, 9, 30, 32) *karttapohja*.  12.12.2013. Ylivieska:  Ylivieskan kaupunki / FCG Suunnittelu ja tekniikka Oy. Viitattu 2.4.2024.
9. ↑  Pajukosken tuulivoimapuiston osayleiskaava (PDF) *karttapohja*.  28.12.2013. Ylivieska:  Ylivieskan kaupunki / FCG Suunnittelu ja tekniikka Oy. Viitattu 2.4.2024.
10. ↑  Pajukosken tuulivoimapuiston osallistumis- ja arviointisuunnitelma (PDF)  1.10.2013 (tark.). Ylivieska:  Ylivieskan kaupunki / FCG Suunnittelu ja tekniikka Oy. Viitattu 2.4.2024.
11. ↑  Pajukosken tuulivoimapuiston osayleiskaava  28.12.2013. Ylivieska:  Ylivieskan kaupunki. Viitattu 2.4.2024.
12. ↑  Taaleri Tuulitehdas II *taalerienergia.com*. Helsinki:  Taaleritehdas. Viitattu 2.4.2024.
13. 1 2  Järvenpää, Kati: Pajukoskelta on tuotettu testausvaiheen sähköä jo 3118 megawattituntia valtakunnan verkkoon.  *Kymppisanomat*, 10.9.2015, nro 37, s. 3. Ylivieska:  Kustannusyhtiö Alfasanomat Oy. ISSN 1797-9668. issu-palvelussa (PDF). Viitattu 2.4.2024.

Aiheesta muualla
----------------

* Simunaniemi, Aki: Ylivieska pajukoski tuulivoimalat (video), YouTube